與襄陽太守張亞仲泛漢江
作者：葛勝仲
朝代：宋

paragraphs: 春波漲醱醅，綠淨疑染黛。
神女昔江臯，翫珠仍解珮。
沙光射目明，浪影摇風碎。
樂哉今日遊，放溜舞滂湃。
華觴挹空闊，疊鼓助擊汰。
仰視白銅堤，岑樓飛綵繪。
遊女凭危欄，紛若五家隊。
真想謝窘拘，意有千里快。
遠岸指煙藍，飛流羅水磑。
尚想競渡時，千船唱何在。